นายกรัฐมนตรี ย้ำรัฐบาลให้ความสำคัญแก้ปัญหาฝุ่นละอองพีเอ็ม 2.5 ย้ำแม้มีมาตรการเข้มงวดรถควันดำแต่ต้องไม่กระทบประชาชนกลุ่มอื่น
พลเอก ประยุทธ์ จันทร์โอชา  นายกรัฐมนตรีและรัฐมนตรีว่าการกระทรวงกลาโหม กล่าวในรายการรายการ Government Weekly ที่เผยแพร่ทาง Facebook ไทยคู่ฟ้า ว่า รัฐบาลได้ให้ความสำคัญกับการแก้ปัญหาฝุ่นละออง PM 2.5 มาโดยตลอด ซึ่งปัญหานั้นมาจากหลายสาเหตุทั้งสิ่งที่เกิดขึ้นในประเทศ เช่น ปัญหาจากการจราจร การเผาวัชพืช การปล่อยจากโรงงาน รวมถึงจากงานก่อสร้าง นอกจากนี้ยังมีสาเหตุจากต่างประเทศด้วย        รัฐบาลตระหนักดีว่าปัญหาฝุ่นละอองพีเอ็ม 2.5 เป็นอันตรายต่อประชาชนที่อยู่ในกลุ่มเสี่ยง เช่น เด็กทารก สตรีมีครรภ์ ผู้สูงอายุ ทั้งนี้ขอให้ทุกคนอย่าตื่นตระหนกกับปัญหาและต้องสร้างความเข้าใจเกี่ยวกับการแก้ปัญหาที่ถูกต้อง ซึ่งในสัปดาห์ที่ผ่านมาคณะรัฐมนตรีได้อนุมัติแผนปฏิบัติการลดปัญหาปัญหาฝุ่นละอองที่กำหนดการแก้ปัญหาออกเป็น 4 มาตรการ ซึ่งในการประชุมสัปดาห์ที่แล้วถือว่าได้รับความร่วมมือจากทุกฝ่ายเป็นอย่างดีซึ่งทุกพื้นที่ทั่วประเทศรวมถึงกรุงเทพมหานครได้มีการรายงานสถานการณ์และการแก้ปัญหา        นายกรัฐมนตรี กล่าวว่า คงต้องขอความร่วมมือจากประชาชนที่อาจได้รับผลกระทบด้านการจราจรเพราะภาครัฐต้องเข้มงวดเรื่องของยานพาหนะที่มีควันดำซึ่งผู้ที่มีส่วนเกี่ยวข้องก็ต้องเข้าใจเพราะหากไม่แก้ไขจะต้องถูกดำเนินคดี แต่ภาครัฐก็คำนึงถึงประชาชนที่ต้องได้รับผลกระทบจึงกำชับให้ใช้มาตรการอย่างเหมาะสม ทั้งนี้แม้ว่าภาครัฐมีหน้าที่ในการดูแลในด้านต่างๆ แต่การได้รับความร่วมมือจากทุกภาคส่วนเป็นสิ่งที่จะทำให้การแก้ปัญหาสามารถเดินหน้าไปได้        ทั้งนี้แม้ว่าปัญหาฝุ่นละอองจะคลี่คลายลงแต่ทุกฝ่ายจะต้องไม่ประมาทเพราะปัญหาฝุ่นละอองจะเกิดขึ้นเป็นประจำทุกปีโดยเฉพาะในช่วงเดือนธันวาคมที่เป็นช่วงฤดูหนาวจะมีความกดอากาศทำให้เกิดปัญหาฝุ่นละอองซึ่งจะต้องมีการเตรียมการอ่ะรับมือกับสถานการณ์ดังกล่าวเช่นเดียวกับเมืองใหญ่อื่นๆ ทั่วโลก